  Виталий Пронин Удмурт инди-рок крезьгур шудӥсьёс - «Silent Woo Goore» (вакчияк SWG) группа - та нуналъёсы кунояськиз Италиысь Удине городын. Отын ортчиз дуннеысь ичи лыдъем калыкъёслэн «Евровидение» ӵошатсконзы - Liet International-2011 конкурс.Кызьы удмурт группалы шедьыны кылдӥз такем нимо-дано ӵошатсконэ? Liet International-2011 ӵошатсконлэн жюриез ай туэ гужем куаразэ сётӥз 5 командалы гинэ. Соос пӧлы ик сюризы SWG-ос но. Ӵошатон вылысь: конкурсэ пыриськыны мылкыд карись командаослэн лыдзы 40-лэсь ятыр люкаськиз.  Ӵапак та конкурслэн финалэз ортчиз 19-тӥ ноябре Италиын. Отын «Silent Woo Goore» группа потӥз кыкетӥ интые! Соос удмурт кылын быдэстӥзы «Кырӟаса лэзём али» кырӟанэз. Кызьы пусйизы конкурсэз радъясьёс, Liet International-2011 вожвылъяськонэз учкиз куать миллионлэсь ятыр адями. Сое возьматӥзы Италиысь валтӥсь канал пыр, озьы ик Норвегиын, Испаниын, Швециын. Ваньзылэн сюлмазы лякиськизы удмурт егитъёс. Кызьы ортчиз та конкурс, маин паймытӥзы Италия но мукет кунысь артистъёс - та сярысь SWG-ос ивортозы Удмурт шаере вуэмзы бере.Елена Никитина.   